Heinäkuisella rannalla
Paljaana hiekassa rannan,
 suojassa viidakon hunnun,
 sieluuni tulvia annan
 horsman ja apilan tunnun.

 Etelän siipien alla
 kaislikon hiukset taipuu.
 Rannalla kukoistavalla
 vaimeni tuskainen kaipuu.

 Rinteeltä kirskunta sirkkain. –
 Aurinko lävistää ruumiin
 nuolin kultaisin, kirkkain.
 Riudun sen liekkeihin kuumiin.

 Työtäs en, aurinko, soimaa,
 käyn veden lempeän huomaan.
 Laineet antavat voimaa
 tulista viiniäs juomaan.